Úradný vestník L 297 , 02/12/1993 S. 0025 - 0026

Fínske špeciálne vydanie: Kapitola 4 Zväzok 5 S. 0134

Švédske špeciálne vydanie: Kapitola 4 Zväzok 5 S. 0134



Rozhodnutie Komisie z 19. novembra 1993 o zriadení Vedeckého, technického a hospodárskeho výboru pre rybné hospodárstvo (93/619/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, keďže uskutočňovanie systému spoločenstva pre rybolov a akvakultúru vyžaduje pomoc vysokokvalifikovaných vedeckých pracovníkov, najmä pri uplatňovaní poznatkov z morskej biológie a biológie rybolovu, technológie rybného hospodárstva, ekonómie rybného hospodárstva a podobných odborov, alebo ak ide o potreby výskumu v oblasti rybolovu a akvakultúry; keďže táto pomoc by sa mala získať od stáleho výboru zriadeného pri Komisii; keďže právomoci súčasného Vedecko-technického výboru pre rybné hospodárstvo, zriadeného rozhodnutím Komisie 79/572/EHS [1], zmeneného a doplneného Aktom o pristúpení Španielska a Portugalska, by sa preto mali zmeniť a doplniť; keďže kvôli prehľadnosti toto uvedené rozhodnutie treba nahradiť, ROZHODLA TAKTO: Článok 1 Pri Komisii sa zriaďuje Vedecký, technický a hospodársky výbor pre rybné hospodárstvo (ďalej len "výbor"). Článok 2 1. Komisia sa s výborom radí o akýchkoľvek otázkach týkajúcich sa ustanovení, ktoré upravujú prístup do oblastí a k zdrojom rybolovu spoločenstva a výkon činností, ktoré tieto oblasti a zdroje využívajú. 2. Výbor vypracováva výročnú správu o stave zdrojov rybolovu a vývoji rybolovných činností s ohľadom na biologické, technické a hospodárske faktory. Podáva tiež správu o hospodárskych dôsledkoch stavu zdrojov rybolovu. 3. Výbor podáva každoročne správu o činnosti a potrebách v oblasti koordinácie vedeckého, technického a hospodárskeho výskumu v odvetví rybolovu a akvakultúry. 4. Výbor môže Komisiu upozorniť na akúkoľvek otázku uvedenú v odsekoch 1, 2 a 3. Článok 3 Výbor je zložený najviac z 28 členov. Článok 4 Komisia vymenuje členov výboru z vysokokvalifikovaných vedcov pôsobiacich v oblastiach uvedených v článku 2. Článok 5 Výbor si zo svojich členov volí predsedu a dvoch podpredsedov. Budú zvolení jednoduchou väčšinou členov. Článok 6 1. Funkčné obdobie člena, predsedu alebo podpredsedu výboru je dva roky. Môžu byť opätovne vymenovaní, resp. zvolení. Predseda a podpredsedovia výboru však nemôžu byť po uplynutí dvoch po sebe nasledujúcich funkčných obdobiach ihneď znovu zvolení. Za výkon funkcie sa neodmeňuje. Po uplynutí dvojročného obdobia členovia, predseda a podpredsedovia výboru zostávajú vo svojich funkciách, pokiaľ nie sú nahradení alebo vymenovaní na ďalšie funkčné obdobie. 2. Ak člen, predseda alebo podpredseda nemôže ďalej vykonávať svoju funkciu, alebo ak odstúpi, je počas zostávajúceho funkčného obdobia nahradený podľa postupu v článku 4, prípadne 5. Článok 7 1. Výbor môže v spolupráci so službami Komisie vytvárať vnútorné pracovné skupiny. 2. Úlohou pracovných skupín je informovať výbor o záležitostiach, ktoré určí výbor. Článok 8 1. Zasadanie výboru a pracovných skupín zvoláva zástupca Komisie. 2. Zasadania výboru a pracovných skupín sa zúčastňuje zástupca Komisie a iní príslušní úradníci a zástupcovia Komisie. 3. Zástupca Komisie môže na schôdzu prizvať osoby, ktoré majú osobitnú kvalifikáciu v záležitosti, ktorá je na programe rokovania. 4. Sekretariát výboru a pracovných skupín zabezpečuje Komisia. Článok 9 1. Výbor rokuje o záležitostiach, ku ktorým si Komisia vyžiadala stanovisko. Po rokovaní nenasleduje hlasovanie. Komisia môže v žiadosti o stanovisko výboru stanoviť lehotu, v ktorej má byť vydané stanovisko. 2. Ak vyžiadané stanovisko jednomyseľne prijmú členovia výboru, vypracuje výbor spoločné závery. Ak nie je stanovisko dosiahnuté jednomyseľne, uvedú sa v zápisnici, za vypracovanie ktorej je zodpovedný zástupca Komisie, rôzne názory vyjadrené pri rokovaní. Článok 10 V súlade s článkom 214 zmluvy nesmú členovia výboru poskytovať informácie, ktoré získajú počas pôsobnosti vo výbore, ak ich zástupca Komisie upozorní, že sa vyžiadané stanovisko týka dôverných záležitostí. V týchto prípadoch sa rokovania výboru zúčastnia iba členovia výboru, zástupca Komisie a iní príslušní úradníci a pracovníci Komisie. Článok 11 1. Zrušuje sa rozhodnutie 79/572/EHS. 2. Členovia Vedecko-technického výboru pre rybné hospodárstvo vymenovaní podľa rozhodnutia zrušeného odsekom 1 sú až do uplynutia svojho funkčného obdobia naďalej členmi výboru. 3. Článok 6 sa primerane použije na uplynutie funkčného obdobia členov uvedených v odseku 2. V Bruseli 19. novembra 1993 Za Komisiu Yannis Paleokrassas člen Komisie [1] Ú. v. ES L 156, 23.6.1979, s. 29. --------------------------------------------------